Măsurile de protecție luate ca urmare a epidemiei de gripă au speriat locuitorii din Petin și i-au făcut pe unii să presupună ce-i mai rău, că bărbatul recent întors din Italia ar avea coronavirus. O spune chiar sătmăreanul care a fost cu bărbatul la muncă în Italia. Acum că medicii au confirmat diagnosticul de viroză, bărbatul este așteptat acasă, spun membrii familiei.

Bărbatul este internat la spitalul de Boli Contagioase cu viroză fiind suspect de pneumonie, spune purtătorul de cuvânt al Spitalului Județean Satu Mare, Constantin Demian. Se exclude categoric prezența coronavirusului, mai precizează purtătorul de cuvânt.





“Se exclude categoric prezența coronavirusului conform anamnezei, anchetei făcute de medicii specialiști de la secția de Boli Contagioase. S-a ajuns la concluzia că acesta nu se încadrează în tabloul clinic. […] Bărbatul de 40 de ani s-a întors din Italia, s-a prezentat la Unitatea de Primiri Urgențe cu febră, tuse, rinoree, fapt pentru care s-a pus un diagnostic prezumtiv, un diagnostic provizoriu de suspiciune de gripă. A fost transportat la spitalul de boli Contagioase. […] Categoric se exclude categoric coronavirusul. Diagnosticul e de viroză respiratorie, stare gripală, suspect de pneumonie”, a declarat Constantin Demian.

Medicii chiar au vrut să îl trimită acasă pe bărbat, dar acesta a rămas internat din cauza reacției familiei.

“Medicii nu au ajuns la concluzia că este necesară internare și au dorit să îl trimită acasă, dar membrii familie au făcut scandal, s-au manifestat agresiv și nu au vrut să îl găzduiască”, a mai spus purtătorul de cuvânt.

Vecinii spun că au auzit că bărbatul este bolnav și că a fost chemată o ambulanță la domiciliul acestuia. Dar în contextul în care tot mai mult se vorbește despre epidemii, locuitorii se tem.

“A fost în Italia la lucru, amu’ când a venit acasă a zis că are ceva viruși. Nu a fost trimis, a venit ambulanța după el. Acuma am auzit că nu-i adevărat (n.red. “că are viruși”). Dar fiecăruia i frică. Acuma zicea că dacă mergi la magazin, să ai mască”, a spus unul dintre vecinii bărbatului.

Familia spune că au sunat la Ambulanță pentru a-i proteja pe cei mici, având în vedere că bărbatul avea febră și tușea urât.

“A venit acasă, a avut febră și tușește și am strigat pentru că am copil mic și l-am trimis la Spital”, spune cumnata sătmăreanului.

Unul dintre cumnați a recunoscut că mijloacele de protecție au fost cele care i-au speriat pe mulți.

“S-au speriat că a venit cu vestite albe”, a spus bărbatul.

Acum, sătmăreanul este așteptat acasă, spun rudele, care s-au convins că o simplă viroză și poate o pneumonie stau la baza simptomelor pe care le avea bărbatul.

Întreaga poveste, în materialul de mai jos: